СНГ-м хыхьэ къэралхэр ди дэIэпыкъуэгъуу
Урысей Федерацэм и Президент Путин Владимир УФ-м и Правительствэм пщэрылъ щи­щIащ ерыскъыхэкIхэм я уасэр дэмыуеин папщIэ СНГ-м хыхьэ къэралхэм я мэкъумэшхэкIыр ди къэралым кърагъэ­шэну. Иджы Феде­ральнэ антимонополь­нэ къу­лыкъущIапIэм и къа­­лэнщ хадэхэкIхэм, пхъэщхьэмыщхьэхэм, мэкъумэш IэнатIэм къыщалэжь ерыскъыпхъэхэм я уасэр щIипщытыкIыну, сату щIапIэхэр и нэIэ щIигъэтыну.
Путин Владимир ищIа унафэм хэтщ, цIыхухэм япэIэщIэу щымытын щхьэ­­­кIэ, бэзэрхэм, жармыкIэхэм, ерыскъы щапIэхэм я бжыгъэр нэхъыбэ ящIыну. Апхуэдэуи къэрал Iэтащхьэм жеIэ мэкъу­мэшым елэжьхэм кърахьэлIэр зэращэн Iэмал къа­хузэгъэпэщын хуейуэ.
Нэхъ пасэу Президен­тыр щыхьэт техъуащ Уры­сейм шхын уасэр зэры­щы­хэхъуам. «Нобэ ­нэхъ ды­зыгъэпIейтейхэм ящы­щщ къызэрыгуэкI ха­дэ­хэкIхэм, «борщым ­халъхьэкIэ» дызэджэм я уасэр зэрыдэ­кIуеяр, куэд щIакъым абы дызэрытепсэлъыхьрэ», - жиIащ Путин Владимир.
Урысей гуэдзхэкI зэгухьэныгъэм (РЗС) АналитикэмкIэ и департаментым и унафэщI Тюринэ Еленэ зэрыхуигъэфащэмкIэ, дяпэкIэ гъэшхэкIхэм-рэ лыхэкIхэмрэ я уасэми хэхъуэнущ. Сыт щхьэкIэ жыпIэмэ, былым зехуэнри пудкъым. Абы къызэрилъытэмкIэ, щIакхъуэм и уасэри дэуеинущ, гъавэ бэв хъарзынэ къызэрырахьэлIэжым емылъытауэ.
Экономикэ обозреватель Романовэ Иринэ къызэрыхигъэщамкIэ, языныкъуэ­хэм деж къуаншэр зэи ­иримыкъу реелторхэрщ, ахэращ ерыскъыхэкIым и уасэм хуэдэ зыбжанэ иджыри тезылъхьэжыр. «Мис апхуэдэ сатуущIэ ири­мыкъухэм унафэ яхуэщIын хуейщ», - жиIащ Романовэм. Ар арэзы те­хъуащ икIи и чэзууэ къилъытащ Путиным и унафэр, сыт щхьэкIэ жыпIэмэ, пандемием и лъэхъэнэм ерыскъыпхъэхэм я уасэм хэб­гъахъуэу цIыхухэм уегуауэ хъунукъым.
НэщIэпыджэ Замирэ.
